《题胡典史所藏简天碧西山南浦图》
元代·刘崧

草堂高人好奇古，手卷画图横尺五。云是简君之所为，历历西山与南浦。

雁原鹤岭纷孱颜，春水乱入螺蛳湾。章江杨柳绿如雾，滕阁正在苍茫间。

冥冥官舫北来远，风力渐纾帆渐捲。天低白浪驿亭孤，云捩黄牛柂楼转。

城中酒楼喧管弦，歌女能舞花如烟。菰蒲落日凫雁晚，风浪杳渺嗟何年。

反思往时寇围急，列舰旌旗半江赤。官军血战龙沙屯，东北人家半荆棘。

为君指点寻旧踪，我思简君安得同。高堂酌酒岁云暮，如见积雪明东峰。

只今风尘尚蒙翳，对此酣歌一歔欷。丰城龙剑今有无，亦欲看云望奇气。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。